text: Fogedforbud mod salg af is
  01 september 2011 kl. 13.33
  Viking-Is har fået forbud mod at køre ud med is direkte til forbrugerne i Syd- og Sønderjylland.
  Hjem-IS i Kolding har fået gennemtrumfet et fogedforbud mod konkurrenten ved retten i Sønderborg.
  Hjem-IS er i dag ejer af fødevaregiganten Nestlé, og selskabet mener, at Viking-Is har stjålet Hjem-Is' forretningsmodel.
  - Vi har gennem 35 år opbygget vore manualer og værktøjer til, hvordan man skal agere som franchisetager. Det har de taget med over i deres virksomhed, og det har vi ikke ment var rimeligt, siger landeansvarlig Anders Brandt-Clausen ,Nestlé, til dagbladet Politiken.
  Viking-Is er oprettet af udbrydere fra Hjem-IS, brødrene Roth.
  De ønsker ikke at bøje nakken. Viking-Is vil køre ud med is i andre dele af Danmark, og selskabet forbereder en anke til landsretten.
  Selskabet er også i gang med at få en kapitalstærk partner.
  - Vi kan rulle ud med 200 km/t., siger Tom Roth.
  Viking-Is har produkter fra Frisko og Ben & Jerry?s i stedet for Hjem-IS? egne, og sælgerne kører i røde biler i stedet for blå. Selskabet bruger ikke klokker til at lokke kunderne til isvognene, men tonerne af en jagtmelodi formidlet af horn og børnelatter.
  